猗猗堂下竹
作者：孔武仲
朝代：宋

paragraphs: 猗猗堂下竹，我來初萌芽。
生意甚蹇薄，纔能出泥沙。
狂霖一夕作，霹靂連轟車。
回首未幾日，其成何速耶。
修然數尺高，秀色蔚以佳。
餘陰過盆池，喜躍見魚鮭。
乃知地道敏，不待歳月賖。
念彼遠遊子，聨翩入京華。
勢利勇奔趨，被服爭豪奢。
外雖逐喜好，顧盼相陵夸。
中乃昏智識，有損無増加。
曾竹之不如，徒比草木花。
經風已簸落，枯槁良可嗟。
而我方涉世，浩渺無津涯。
因竹亦自悟，慨歌窗日斜。